REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:službeno

27. oktobar 2012.godine

Beograd

**B E L E Š K A**

**sa sastanka predsednika Odbora za dijasporu i Srbe u regionu Aleksandra Čotrića i članova Odbora sa predstavnicima Udruženja pisaca ,,Sedmica’’ iz Frankfurta na Majni, održanog 24. oktobra 2012. godine, sa početkom u 13 časova**

Sastanak je održan u Domu Narodne skupštine Republike Srbije, Trg Nikole Pašića 13, sala II u parteru.

Predstavnike Udruženja ,,Sedmica’’ primio je predsednik Odbora za dijasporu i Srbe u regionu Aleksandar Čotrić.

Osim predsednika, prijemu su prisustvovali i članovi Odbora: Aleksandra Đurović, Miodrag Stojković, Petar Petković i Milan Lapčević.

Predstavnici Udruženja koji su prisustvovali sastanku u Odboru su Ljubiša Simić, predsednik, Ruža Mijović, potpredsednik i Slavica Mastikosa, koordinator za saradnju u Beogradu..

U uvodnoj reči, predsednik Odbora Aleksandar Čotrić, pozdravio je prisutne predstavnike Udruženja ,,Sedmica’’.Uprkos izostanku podrške iz matice, pohvalio je rad udruženja pisaca ,,Sedmica“ ,požrtvovanje članova tog udruženja kako bi se udruženje održalo u proteklih 18 godina uprkos skromnim finansijskim sredstvima kojim udruženje raspolaže. Takođe, predsednik Odbora je izrazio žaljenje što još uvek nije formirana Kancelarija za dijasporu i Srbe u regionu, koja bi bila referentno telo za kontakte sa ovim udruženjem pisaca i Odborom za dijasporu i Srbe u regionu. Predsednik Odbora je napomenuo da su članovi Odbora u proteklom periodu imali više sastanaka, poseta i aktivnosti, te da će na sednici Odbora, koja je sazvana ѕa 24. oktobar 2012. godine , biti usvojen okvirni Plan aktivnosti Odbora, u kojem je predviđena saradnja i sa udruženjem pisaca ,,Sedmica“ kao i sa drugim sličnim organizacijama.

Nakon uvodnog izlaganja, predsednik Odbora Aleksandar Čotrić dao je reč predsedniku udruženja pisaca ,,Sedmica“ Ljubiši Simiću, i pozvao ga da, u svom izlaganju, kaže nešto više o Udruženju čiji je predsednik, ali i da objasni članovima Odbora kako vidi ulogu Odbora za dijasporu i Srbe u regionu i drugih organa i institucija Republike Srbije, kako bi saradnja između pomenutog Odbora i institucija i udruženja pisaca ,,Sedmica“ bila bolja i izraženija. Predsednik Odbora Aleksandar Čotrić naglasio je da samo Udruženje podstiče očuvanje srpskog jezika i ćirilice i da doprinosi očuvanju kvalitetne literarne reči . Predsednik Odbora zamolio je predsednika Udruženja pisaca ,,Sedmica“ i da iznese svoje mišljenje i zapažanja o položaju Srba u Nemačkoj.

Predsednik udruženja pisaca ,,Sedmica“ Ljubiša Simić, srdačno se zahvalio predsedniku i članovima Odbora što su im izašli u susreti odvojili vreme za ovaj susret. G.Simić je istakao da je Udruženje posvećeno očuvanju maternjeg jezika, literature i kulturnog nasleđa za mlađe generacije u dijaspori. Ovo Udruženje tradicionalno organizuje Majske i Oktobarske susrete pisaca koji okupljaju pisce iz Srbije i iz dijaspore i teži njihovom što tešnjem povezivanju, kao i povezivanju srpskih i nemačkih pisaca i boljoj razmeni u oblasti kulture dve zemlje. Takođe, Udruženje teži i što boljem predstavljanju srpske kulture u sredini u kojoj živi i jedno je od najživljih mesta srpskih pisaca u evropskom rasejanju.

G.Simić je podsetio na dobru saradnju koje je Udruženje imalo sa doskorašnjim Ministarstvom vera i dijaspore, zahvaljujući kome, od 2008. godine, učestvuje na Frankfurtskom sajmu knjiga i na svom štandu izlaže književna dela pisaca iz dijaspore. S tim u vezi, ukazao je na potrebu boljeg povezivanja i saradnje ove književne zajednice sa nadležnim institucijama u Srbiji, radi očuvanja kulturnog identiteta Srba u Nemačkoj, negovanja pisane reči i uspostavljanja kontakata između srpskih i nemačkih pisaca.

Takođe, izrazio je žaljenje što sve veći broj srpske dece u rasejanju, treća,četvrta generacija, vrlo loše govori maternji jezik i da je ta činjenica,za jedan mali vremenski period, vrlo zabrinjavajuća. Sama misija Udruženja je da pokuša da otrgne od asimilacije naš podmladak u rasejanju i da ih privuče aktivnim priredbama, manifestacijama i raznim literarnim sekcijama. G.Simić je istakao da tamošnji prosvetni radnici, nemaju sluha za ove probleme, i da će samo Udruženje u narednom periodu, uz pokroviteljstvo dnevnog lista ,,Vesti“, objaviti dvojezični Zbornik, koji bi povezao decu iz Nemačke i decu iz Srbije. Predsednik Simić je posebno naglasio da samo Udruženje , vezano za ovaj projekat, nije moglo da konkuriše kod određenih institucija u Nemačkoj, za određena finansijska sredstva, jer tamošnje vlasti ne finansiraju izdavanje knjiga koje se objavljuju samo na srpskom jeziku. Simić ističe i da je, nakon ukidanja Ministarstva za dijasporu i vere, Udruženje izgubilo važnog sagovornika i da je prisutan problem nedostatka adekvatnih finansijskih sredstava kako bi Udruženje moglo normalno da funkcioniše.

Potpredsednik Udruženja Ruža Mijović, dodala je da se aktivnost samog Udruženja ne završava na sajmu knjiga i objavljivanjem Zbornika, već da će nakon završetka sastanka, u Odboru, članovi Udruženja posetiti OŠ ,,Ljuba Nenadović“ u Žarkovu, gde će se tri školska časa, uz promociju knjiga i pesama za decu, družiti sa osnovcima nižih razreda.

Predsednik Odbora Aleksandar Čotrić je zatim čestitao Ljubiši Simiću na prestižnoj nagradi Udruženja književnika Srbije za stvaraoce za decu.

Članovi Odbora koji su učestvovali u prijemu predstavnika Udruženja ,,Sedmica’’, podržali su u svojim izlaganjima aktivnosti ovog Udruženja. Aleksandra Đurović pozdravila je članove Udruženja, istakavši da rade na promociji srpske kulture i jezika. Takođe, postavila je pitanja vezana za postojanje Univerziteta u Nemačkoj, koji omogućavaju studentima da nastave sa učenjem srpskog jezika a zatražila je i mišljenje od prisutnih predstavnika Udruženja, o konzularnim predstavništvima Srbije, da li im i koliko pomažu u radu kao i da li za decu predškolskog uzrasta, postoje neke druge organizacije na kulturnom nivou koje bi omogućile negovanje srpskog jezika i kulture.

Članovi udruženja su istakli da još uvek postoji ,,mala škola ćirilice“ pri Pravoslavnoj crkvi u Frankfurtu, da ona ne sarađuje sa institucijama Nemačke, da je ona priznata od strane SPC-a ali da nije registrovana. U toj školi, kako članovi udruženja ističu, deca uče da pišu na maternjem jeziku, ali na kraju tog školovanja ne dobijaju nikakav zvanični dokument. Članovi udruženja posebno ističu da ono što je pogoršalo učenje maternjeg jezika u Nemačkoj uopšte, jeste ukidanje ocena koje su deca dobijala iz predmeta maternji jezik. Samo interesovanje dece, pa i njihovih roditelja, za maternji jezik kao predmet, jenjava, prosvetni radnici imaju sve manje dece na časovima, da bi nakon odlaska tih učitelja u penziju, došlo do gašenja tih predmeta i odeljenja.

Člana Odbora Petra Petkovića, je interesovalo pitanje vezano za odnos Udruženja sa Srpskom pravoslavnom crkvom, kao i da li postoji mogućnost udruživanja sa dijasporom drugih država, koje su bliske Srbiji. Takođe je istakao, da je glavni utisak ovog razgovora, zapravo osećaj diskriminacije naših ljudi i to od strane država koje propagiraju ljudska prava, ravnopravnost i sve što su univerzalne vrednosti, ( kao na primer Nemačke).

Članovi Odbora podržali su aktivnosti Udruženja pisaca „Sedmica“ iz Frankfurta i predložili da u narednom periodu, u situacijama i okolnostima gde je to moguće, svoje aktivnosti povezuju i sa dijasporama nama bliskih država.

Predsednik Odbora Aleksandar Čotrić je rezimirajući sve što su na ovom sastanku izneli predstavnici Udruženja ,,Sedmica’’ i prisutni članovi Odbora, istakao značaj ovakvih susreta, te da je naša dijaspora uvek dobro došla u institucije države matice, a posebno u ovaj Odbor, nadajući se skorašnjem ponovnom susretu.

Sastanak je završen u 14,05 časova.

BELEŠKU SAČINILA SEKRETAR ODBORA

Zlata Sretković, s.r. Vesna Matić Vukašinović